TEACHTAIREACHT ÓN gCOIMISIÚN CHUIG PARLAIMINT NA hEORPA de bhun Airteagal 294(6) den Chonradh ar Fheidhmiú an Aontais Eorpaigh maidir leis an

2013/0025 (COD)

TEACHTAIREACHT ÓN gCOIMISIÚN

CHUIG PARLAIMINT NA hEORPA



de bhun Airteagal 294(6) den Chonradh ar Fheidhmiú an Aontais Eorpaigh



maidir leis an

seasamh ón gComhairle i dtaca le glacadh Treorach ó Pharlaimint na hEorpa agus ón gComhairle maidir le cosc a chur le húsáid an chórais airgeadais chun críocha sciúrtha airgid agus maoinithe sceimhlitheoirí

(Téacs atá ábhartha maidir le LEE)

1.Cúlra

An dáta a tíolacadh an togra chuig Parlaimint na hEorpa agus chuig an gComhairle

(doiciméad COM(2013) 45 final – 2013/0025 COD): 6 Feabhra 2013. Dáta na tuairime ó Choiste Eacnamaíoch agus Sóisialta na hEorpa: 23 Bealtaine 2013. Dáta an tseasaimh ó Pharlaimint na hEorpa, an chéad léamh: 11 Márta 2014. An dáta a tíolacadh an togra leasaithe: Neamhbhainteach. An dáta a glacadh an seasamh ón gComhairle: 20 Aibreán 2015.

2.Cuspóir an togra ón gCoimisiún

Is iad príomhchuspóirí an togra le haghaidh athbhreithniú a dhéanamh ar Threoir 2005/60/CE ó Pharlaimint na hEorpa agus ón gComhairle an 26 Deireadh Fómhair 2005 maidir le cosc a chur ar úsáid an chórais airgeadais chun críocha sciúrtha airgid agus maoinithe sceimhlitheoirí:

–an Margadh Inmheánach a neartú trí chastacht a laghdú ar bhonn trasteorann, sa dóigh go ndéanfar leas na sochaí a chosaint ar choiriúlacht agus ar ghníomhartha sceimhlitheoireachta, cobhsaíocht airgeadais a mhéadú trí stóinseacht, deafheidhmiú agus iomláine an chórais airgeadais a chosaint agus rathúnas eacnamaíoch an Aontais Eorpach a chosaint trí thimpeallacht éifeachtúil gnó a áirithiú, agus

–an treoir a chur i gcomhréir, más iomchuí, leis na caighdeáin idirnáisiúnta maidir leis an gcomhrac i gcoinne sciúradh airgid agus maoiniú sceimhlitheoireachta a ghlac an Tascfhórsa um Ghníomhaíocht Airgeadais (FATF) i mí Feabhra 2012.

Faoin togra, cuirtear de cheangal ar na Ballstáit, ar údaráis mhaoirseachta agus ar eintitis atá faoi oibleagáid riosca a mheas agus bearta maolaitheacha leordhóthanacha a dhéanamh a bheadh i gcomhréir leis an riosca sin.

Ag an am céanna, tar éis dó athbhreithniú a dhéanamh ar chreat an Aontais Eorpaigh, mhol an Coimisiún athbhreithniú freisin ar Rialachán (CE) Uimh. 1781/2006 maidir le faisnéis ar an íocóir a ghabhann le haistrithe cistí, agus na moltaí athchóirithe a ghlac FATF maidir le haistrithe de shreang curtha san áireamh aige.

3.Tráchtanna maidir leis an seasamh ón gComhairle

Tá an seasamh ón gComhairle de réir an chomhaontaithe pholaitiúil ar tháinig Parlaimint na hEorpa agus an Chomhairle air an 16 Nollaig 2014 agus tá eilimintí a mhol an dá institiúid ann. Tacaíonn an Coimisiún leis an gcomhaontú sin.

Is féidir leis an gCoimisiún glacadh leis na heilimintí breise a cuireadh leis an seasamh ón gComhairle, go háirithe:

ceangal a bheith ar gach soláthróir seirbhíse cearrbhachais, agus ní ar lucht casino amháin, bearta díchill chuí don chustaiméir a chur i bhfeidhm i gcás idirbhearta aonair dar luach EUR 2000 nó níos mó. In imthosca atá teoranta go docht agus a bhfuil údar cuí leo agus ar chuntar go bhfuil sé cruthaithe gur beag an riosca sciúrtha airgid nó maoinithe sceimhlitheoireachta atá ann, beidh cead ag na Ballstáit foráil a dhéanamh maidir le díolúintí áirithe.

toradh cothrom is ea an fhoráil maidir leis an sainmhíniú ar úinéireacht thairbhiúil agus beidh tuiscint ghinearálta ar úinéireacht thairbhiúil ann dá barr;

i bhfianaise an ghá le comhréireacht i gcreat an Aontais Eorpaigh d'airgead tirim, tacaíonn an Coimisiún le hardú na tairsí is infheidhme maidir le daoine nádúrtha nó dlítheanacha atá ag trádáil earraí nó seirbhísí ó EUR 7 500 go EUR 10 000;

maidir le deireadh a chur leis an dealú idir daoine 'ón iasacht' agus 'ón mbaile' atá faoi riteacht pholaitiúil, a fhágann feabhsú uathfheidhmeach ar na bearta díchill chuí atá le héileamh i gcás aon duine atá faoi riteacht pholaitiúil, gan beann ar an áit arb as iad, cothromaíocht cheart is ea é idir ábhar imní na Comhairle, ábhar amhrais Pharlaimint na hEorpa agus na moltaí a bhí déanta ag FATF cheana; agus